XII Зэхуэсышхуэм зыхуагъэхьэзыр
Дунейпсо Адыгэ Хасэм и XII Зэхуэсышхуэр къызэгъэпэщынымкIэ республикэ комитетым и зэIущIэ фокIадэм и 12-м щекIуэкIащ ДАХ-м и IуэхущIапIэм. Ар иригъэкIуэкIащ Дунейпсо Адыгэ Хасэм и тхьэмадэ Сэхъурокъуэ Хьэутий.
Конгрессыр щекIуэкIыну махуэм къызэщIакъуэжынущ Дунейпсо Адыгэ Хасэм 2015 — 2018 гъэхэм къриубыдэу ищIа лэжьыгъэмрэ ДАХ-м и КъэпщытакIуэ гупым зэфIигъэкIамрэ.
Апхуэдэуи ДАХ-м и тхьэмадэр, абы и къуэдзэхэр, ГъэзэщIакIуэ гупым хэтхэр хахынущ. ЗэIущIэм щыхэплъэнущ ДАХ-м хагъэхьэну адыгэ жылагъуэ зэгухьэныгъэщIэхэм, нэгъуэщIхэми.
ЗэIущIэм щытепсэлъыхьащ Адыгэхэм (шэрджэсхэм) я махуэр зэрагъэлъэпIэнуми. Абы теухуауэ къэпсэлъащ КъБР-м щэнхабзэмкIэ и министр Къумахуэ Мухьэдин, КъБР-м и Iэтащхьэм и Администрацэм къэрал кIуэцI IуэхухэмкIэ и управленэм и унафэщI Къуэжей Артём, Къэбэрдей Адыгэ Хасэм и тхьэмадэ ХьэфIыцIэ Мухьэмэд, «Кабардинка» къэрал академическэ ансамблым и унафэщI Атэбий Игорь, Къэрэшей-Шэр-джэс Республикэм щылажьэ Адыгэ Хасэм и лIыкIуэхэу Iэдэмокъуэ Елбэрд-рэ Жу Тимуррэ, Бахъсэн къалэм и Iэтащхьэм и япэ къуэдзэ Къардэн ФатIимэ, Бахъсэн муниципальнэ районым и тхьэмадэм и къуэдзэ Iэхъуэбэч Анзор, нэгъуэщIхэри.
КЪАНЩАУЭ Мэлычыпхъу.
